На палігоне праца ішла сваім парадкам. Машыны прыбывалі, узважваліся і праязджалі далей, да пункта сарціроўкі. Пункт выглядае наступным чынам. Вагончык узняты над зямлёй на высокіх двухметровых жалезных трубах. Праз яго па транспарцёры праходзіць смецце. Абапал транспарцёра сядзяць работнікі і ўручную выбіраюць другасныя матэрыяльныя рэсурсы (шкло, пластыкавыя бутэлькі, пластмасу і іншае) і кідаюць уніз. У падлозе зроблены спецыяльныя люкі, а знізу прычэплены спецыяльныя мяхі, куды ўсё і збіраецца. Вядома, стапрацэнтнага сартавання і выдзялення другаснай сыравіны дабіцца немагчыма, але першыя крокі ў правільным накірунку робяцца ўпэўнена.